لمتلية هي لانجداب رومانسيا ولا جنسيا، ولا أي تصرف جنسي بين جوج د ناس من نفس لجنس. كميول جنسي، لمتلية كتعرف بالانجداب بالمشاعر أو/ولا جنسيا بطريقة دايمة لناس لي من نفس لجنس. لمتلية كتمتل مع لمغايرة وليزديواجية لجنسية، توجهات لجنسية لمهمة. لعلماء مزال ما عرفوش بضبط شنو لي كيسبب ميول جنسي، ولكن كيقولو بلي هدشي عندو علاقة ببزاف ديال لحوايج مع بعضهم: لجينات، لهورمونات وتأتير ديال لمحيط ديال كل واحد، وما كا يشوفوش لميول لجنسي كاختيار. واخا ما كاين حتى دراسة على شنو كيسبب لميول لجنسي لي مقبولة من بزاف، لعلماء كيفضلو نضريات لي مبنية على لبيولوجيا. وكاين أدلة كترعلى تأتير لعوامل لي بيولوجية وماشي جتيماعية على لميول لجنسي، خصوصا عند رجال. ومن جهة خرا ما كاينش أدلة كافية على تأتير لعلاقة مع لوليدين ولا تجارب ديال صغر على لميول لجنسي. واخا كاين ناس كيعتابرو لمتلية شي حاجة ماشي طبيعية، لبحوت لعلمية كتبين بلي لمتلية تغير عادي وطبيعي د لميول لجنسي د بنادم، وبللي لمتلية ف حد داتها ما عندهاش تأتير سلبي پسيكولوجي على شخص لمتلي. وواخا كاينين علاجات پسيكولجية باش لواحد يغير لميول ديالو، لجدوا ديالهم ما متبوتاش علميا. ناس لمتليين كيتلقبو ببزاف ديال لمصطلحات.